
	ACTA 


	Expedient núm.: 
	Òrgan col·legiat: 

	JGL/2021/19 
	La Junta de Govern Local 


	DADES DE CELEBRACIÓ DE LA SESSIÓ 

	Tipus de convocatòria 
	ordinària

	Data 
	17 de maig de 2021 

	Durada 
	des de les 19.00 fins a les 21.00 hores 

	Lloc 
	saló de sessions de la casa consistorial 

	Presidida per 
	David Rodríguez i González 

	Secretària actal.
	Immaculada Jané i Viñals 


	ASSISTÈNCIA DELS MEMBRES DE LA JUNTA DE GOVERN LOCAL

	Nom i cognoms
	Càrrec
	Assisteix

	David Rodríguez i González
	alcalde president
	Sí

	Rosó Barrera i Call
	1r tinenta d’alcaldia
	Sí

	Ramon Montaner i Viladrich
	2n tinent d’alcaldia
	Sí

	Judit Gisbert i Ester
	3a tinenta d’alcaldia
	Sí

	Ramon Xandri i Solé
	4a tinent d’alcaldia
	Sí


Una vegada verificada per la secretària actal. la constitució vàlida de l’òrgan, el president obre la sessió, procedint a la deliberació sobre els assumptes inclosos en l’ordre del dia.
	A) PART RESOLUTIVA 


	Aprovació de l'acta de la sessió anterior

	Favorable
	Tipus de votació: unanimitat

	Es dona compte de l'acta JGL/2021/18 de la Junta de Govern Local de la sessió duta a terme el dia 10 de maig de 2021, presentada a la consideració dels membres de la Junta i en no presentar-se cap consideració queda aprovada per unanimitat dels seus membres.


AFERS SOCIALS
	Expedient 531/2019. Habitatge propietat de l'Ajuntament – C/ Falp i Plana, 1, 2n 2a

	Favorable
	Tipus de votació: unanimitat

	Vist que per acord de la Junta de Govern Local del dia 18 de març de 2019 s'acordà destinar l'habitatge, propietat de l'Ajuntament, situat al carrer de Falp i Plana, 1, 2n 2a, per a casos d'emergència social;
Vist l'informe emès pels Serveis Socials Bàsics del Solsonès en què es proposa l'entrada a aquest habitatge d'una família monomarental formada per una mare i el seu fill de dos anys, per una situació de violència de gènere, durant un període de dos mesos, a partir del dia 17 de maig de 2021;
A proposta de l’alcalde,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda informar favorablement el contingut de l'informe emès pels Serveis Socials Bàsics del Solsonès i allotjar, temporalment, aquesta família monomarental a l'habitatge propietat de l'Ajuntament, situat al carrer de Falp i Plana, 1, 2n 2a.


	Expedient 982/2021. Projecte d’atenció als infants en alt risc social

	Favorable
	Tipus de votació: unanimitat

	L’Ajuntament de Solsona duu a terme el projecte d’atenció als infants en alt risc social, que té per objecte garantir que alguns infants que es troben en greu situació social o econòmica puguin rebre suport per reduir les conseqüències que aquesta situació els provoca.
Vist l’informe emès per l’assistent social de l’Ajuntament, ref. 2016/00238,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda atorgar una subvenció de vint-i-tres euros (23,00 €) a la família esmentada en l’informe emès per l’assistent social de l’Ajuntament i en les condicions que s’especifiquen en l’informe.


	Expedient 983/2021. Projecte d’atenció als infants en alt risc social

	Favorable
	Tipus de votació: unanimitat

	L’Ajuntament de Solsona duu a terme el projecte d’atenció als infants en alt risc social, que té per objecte garantir que alguns infants que es troben en greu situació social o econòmica puguin rebre suport per reduir les conseqüències que aquesta situació els provoca.
Vist l’informe emès per l’assistent social de l’Ajuntament, ref. 2018/00078,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda atorgar una subvenció d'onze euros amb cinquanta cèntims (11,50 €) a la família mencionada en l’informe emès per l’assistent social de l’Ajuntament i en les condicions que s’especifiquen en l’informe.


	Expedient 1000/2021. Projecte d’atenció als infants en alt risc social

	Favorable
	Tipus de votació: unanimitat

	L’Ajuntament de Solsona porta a terme el projecte d’atenció als infants en alt risc social, que té per objecte garantir que alguns infants que es troben en greu situació social o econòmica puguin rebre suport per reduir les conseqüències que aquesta situació els provoca.
Vist l’informe emès per l’assistent social de l’Ajuntament, ref. 2012/00896,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda atorgar una subvenció de disset euros (17,00 €) a la família mencionada en l’informe emès per l’assistent social de l’Ajuntament i en les condicions que s’especifiquen en l’informe.


	Expedient 1002/2021. Projecte d’atenció als infants en alt risc social

	Favorable
	Tipus de votació: unanimitat

	L’Ajuntament de Solsona duu a terme el projecte d’atenció als infants en alt risc social, que té per objecte garantir que alguns infants que es troben en greu situació social o econòmica puguin rebre suport per reduir les conseqüències que aquesta situació els provoca.
Vist l’informe emès per l’assistent social de l’Ajuntament, ref. 2018/00198,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda atorgar una subvenció de disset euros (17,00 €) a la família designada en l’informe emès per l’assistent social de l’Ajuntament i en les condicions que s’especifiquen en l’informe.


AIGÜES
	Expedient 960/2021. Informació i documentació en relació a un immoble 

	Favorable
	Tipus de votació: unanimitat

	Vista la sol·licitud presentada i subscrita per Securama Consultoría de Seguridad en Obras, SL, amb CIF núm. B73496200, representant de Sareb, SA, en què demana la informació que tot seguit es detalla relativa a un immoble:
· possibles deutes existents i import,
· si el subministrament d’aigua està donat d’alta,
· si es disposa dels butlletins comunitaris de la promoció i
· la documentació necessària per donar d’alta el subministrament d’aigua;
A proposta de la regidora delegada de Serveis,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda comunicar al sol·licitant que:
· Hi ha un deute de deu mil dos-cents trenta-vuit euros amb vuitanta-un cèntims (10.238,81 €).
· El subministrament d’aigua no està donat d’alta.
· No es disposa de butlletins.
· Pel que fa a documentació per fer l’alta del subministrament, cal especificar que:
· cada habitatge singularment considerat local, explotació o indústria haurà de tenir una llicència de subministrament individualitzada,
· caldrà aportar la cèdula d’habitabilitat per cadascun dels habitatge que es vulgui sol·licitar la llicència de subministrament d’aigua,
· haurà de fer-se càrrec de l’import de la taxa de distribució d’aigua. 


CONTRACTACIÓ
	Expedient 990/2021. Contracte menor de servei – direcció facultativa d'instal·lacions del tanatori de Solsona

	Favorable
	Tipus de votació: unanimitat

	Vist l'informe justificatiu de la necessitat del contracte emès per la regidora delegada d’Urbanisme, Obres i Serveis municipals de data 14 de maig de 2021, en la qual es motiva la necessitat i la idoneïtat d'efectuar un contracte menor de serveis per adjudicar la contractació de la direcció facultativa d'instal·lacions del tanatori de Solsona, actuació amb codi CPV 71000000-8;
Vist que actualment és necessari dur a terme les tasques de seguiment de les obres d’execució de les instal·lacions, revisió i validació de les certificacions d’obra i redacció d’actes de visita d’obra, i, per tant, es considera convenient efectuar aquesta contractació, atès l'interès públic i la manca de mitjans;
A més a més, es considera necessari que aquests treballs de supervisió i control siguin efectuats pel mateix enginyer que va redactar el projecte d'instal·lacions, Joan Castella i Gener, ja que és el tècnic que té més coneixement del cas i pot ajudar a resoldre tots els dubtes que sorgeixin durant la fase d’execució;
Vist el pressupost presentat per Societat d’Enginyeria Castella Grané, SLP, amb núm. de referència 210505, de data 5 de maig de 2021, per un import de 5.678,00 € (IVA no inclòs);
Vist que el present contracte té una durada inferior a un any i no és objecte de cap pròrroga;
Vist que el present contracte té un pressupost base de licitació inferior a 15.000,00 € atès que es tracta d'un contracte de serveis;
Vist que en el present contracte no s'està alterant l'objecte del contracte ni es procedeix al seu fraccionament per evitar l'aplicació de les regles generals de la contractació;
Examinada la documentació que l'acompanya, vist l'informe de secretaria, i de conformitat amb els articles 29.8, 63.4, 118, 131.3 i 154.5 i la disposició addicional segona de la Llei 9/2017, de 8 de novembre, de contractes del sector públic,
La Junta de Govern Local, en virtut de les facultats que té delegades per decret d'Alcaldia 209/2019, de 7 de juliol, i per unanimitat dels assistents, acorda:
Primer. Adjudicar el contracte menor de serveis per a la direcció facultativa d'instal·lacions del tanatori de Solsona a Joan Castella i Gener, enginyer industrial, com a representant de la Societat d’Enginyeria Castella Grané, SLP, amb CIF B25813635, per un preu de 5.678,00 €, més 1.192,38 € d’IVA, el que resulta un total de 6.870,38 € (IVA inclòs), de conformitat amb les altres característiques del contracte menor definides en la seva oferta que consta a l'expedient.

Segon. Autoritzar la despesa que per aquest Ajuntament representa la present contractació, amb càrrec a l'aplicació pressupostària 1640.22107 de l’exercici 2021.
Tercer. Designar com a responsable del contracte l’enginyer municipal.
Quart. Una vegada realitzada la prestació, incorporar la factura i tramitar el pagament si escau.


	Expedient 840/2021. Contracte privat de lloguer d’instal·lacions esportives, C/ Pedraforca, 10

	Favorable
	Tipus de votació: unanimitat

	Es dona compte del contracte privat de lloguer de les instal·lacions esportives situades al carrer del Pedraforca, 10, i que es transcriu tot seguit:
«Contracte privat de lloguer de les instal·lacions esportives situades al carrer del Pedraforca, 10
Solsona, ___ de/d’ ____________ de 2021
Reunits,
Per una part, l’Ajuntament de Solsona, amb el CIF núm. P2525700G i amb seu a Solsona, al carrer del Castell, 20 i representat per David Rodríguez i González, alcalde president. En el present actua com a subarrendador de la finca objecte d’aquest contracte.
I, per una altra part, Espaigua, SL, amb CIF núm. B25394164, amb domicili a Solsona, a la travessia del carrer de Pedraforca, s/n, representada en aquest acte per Joan Vilar i Guix, administrador. Al present actua com a arrendatari.
Exposen
I. Que l’Ajuntament de Solsona és titular de la finca situada al núm. 10 del carrer del Pedraforca i en la qual es troba un edifici de dos cossos, d’uns 40 anys d’antiguitat el de darrera i d’uns 20 el de davant, sobre una parcel·la de 1.000 m2.
Que aquesta finca està envoltada d’uns 7.000 m2 qualificats d’equipaments al Pla d’Ordenació Urbanístic Municipal de Solsona i que són també propietat de l’Ajuntament de Solsona.
En aquest espai d’equipaments s’hi troben les instal·lacions del complex esportiu “la Cissa”, les qual inclouen dues piscines i dues pistes de tennis. Forma part també del complex esportiu el cos de l’edifici del darrera i que acull la zona de vestidors, instal·lacions i una tercera piscina.
El cos davanter de l’edifici i gran part del complex esportiu està ocupat provisionalment des de fa més de 10 anys pel CEIP El Vinyet. Les obres de construcció de la nova escola de Vinyet que es porten a terme al carrer de Francesc Ferrer i Guàrdia havien d’estar ultimades aquest any 2021 però, segons la planificació del Departament d’Educació, no estaran enllestides fins l’any 2022.
Aquest calendari impedeix a l’Ajuntament planificar altres usos per aquest espai que no siguin els actuals.
II. Que des de l’estiu de l’any 2008 l’Ajuntament de Solsona té arrendat a Espaigua, SL les esmentades instal·lacions donant servei a la població infantil i adulta de Solsona i comarca, organitzant activitats lúdico-esportives i potenciant l'ús d’aquesta instal·lació.
III. Que Espaigua, SL, manifesta la seva voluntat de continuar gestionant en els propers anys aquestes instal·lacions pels usos definits en el punt anterior i no s’ha posat de manifest cap altra voluntat, ja sigui de persona física o jurídica, per dur a terme aquesta gestió.
IV. Que és voluntat de l’Ajuntament de Solsona que en les instal·lacions esportives esmentades es pugui oferir el servei de piscina i activitats lúdico-esportives en condicions semblants a les que s’oferien en estius anteriors.
V. Que, per continuar prestant el servei de piscina, és necessari realitzar inversions de millora. Les actuacions proposades són, entre altres, el canvi de bomba i millores en el bombatge.
Espaigua, SL, prioritzarà les actuacions segons els pressupostos de cadascuna i les incidències que puguin sortir al llarg dels anys, sempre amb l’aprovació prèvia de l’Ajuntament de Solsona.
VI. Pel termini de vigència del contracte, Espaigua, SL, està disposada a realitzar inversions i anticipar el pagament de les obres a canvi dels imports de lloguer i del consum d’aigua, electricitat i altres serveis que ha de pagar per utilitzar les instal·lacions.
VII. Que, de forma lliure i espontània, reconeixent-se mútuament la representació amb la qual cadascun diu actuar i suficient capacitat d'obrar per a obligar-se, acorden l‘arrendament, en concepte de local de negoci, de la finca identificada al punt primer, tot subjectant-lo a els següents
Acords:
Primer. S’exclou de manera expressa d’aquest contracte de lloguer aquella part de l’edifici que acull el CEIP El Vinyet i la part de la pista poliesportiva que s’ha agregat a l’escola El Vinyet, però es permet l’ús de la planta baixa i de la segona planta d’aquest edifici, sempre amb el vist-i-plau de la direcció del Centre i que es pugui compaginar amb les obres que es duguin a terme durant l’estiu.
Segon. El contracte és per l’ús de les instal·lacions descrites en el punt primer de l’exposició i permet l’explotació de les instal·lacions durant la temporada d’estius 2021, 2022, prorrogable per mutu acord de les parts a l’estiu de 2023. No obstant això, i a fi que l’arrendatari pugui començar les tasques de manteniment i adequació de les instal·lacions i de preparació de l’oferta d’activitats, i sempre amb el consentiment de la direcció del CEIP El Vinyet, se li permetrà l’accés a les instal·lacions a partir de l’1 d’abril de cada exercici.
En qualsevol cas, l’ús de les instal·lacions esportives i dels espais comuns no interferirà el normal desenvolupament del centre escolar.
Tercer. El preu que es fixa serà de set mil cent vint-i-dos euros amb vint cèntims per temporada d’estiu (7.122,20 €/temporada) IVA inclòs. Aquest import també inclou la despesa dels metres cúbics d’aigua consumits fins un màxim de 2.500 m3 per any.
Quart. El cànon d'aigua, els impostos que generi els rebuts de l’aigua, el consum elèctric i altres serveis o subministraments estan compresos en el lloguer. En el benentès que la societat mercantil podrà consumir un màxim de 2.000,00 € de llum per any, durant el període durant el qual estigui oberta la piscina.
Cinquè. Que les obres que són necessàries executar detallades en el punt cinquè seran costejades per l’empresa Espaigua, SL, però aniran a compte de les  quantitats que l’arrendatari ha de pagar com a lloguer de les instal·lacions.
Sisè. Que cada any, un cop acabada la temporada d’estiu, es comptabilitzarà la diferència entre l’import invertit en les obres detallades al punt cinquè i l’import del lloguer.
De forma expressa s'exclou la propietat de tota responsabilitat derivada de l'immoble arrendat pel present i de les activitats que al mateix s'hi facin. Per aquest motiu, Espaigua, SL, es compromet a complir amb les normes sanitàries i industrials que per l'Administració se'ls requereixi.
Setè. Espaigua, SL, es compromet a destinar exclusivament les instal·lacions a les activitats esportives i recreatives.
Vuitè. Espaigua, SL, a més, s'obliga a:
· No tenir o manipular a l'immoble llogat matèries explosives, inflamables, incomodes, insalubres o perilloses sense tenir els permisos i autoritzacions exigides per l’Administració.
· Respectar i complir les obligacions de convivència i ordenances de policia.
· Tenir els permisos legals per a poder destinar el local a l'activitat escollida.
· Seguir i complir amb totes les mesures necessàries perquè els motors, màquines, etc. que precisa per a desenvolupar l’activitat esmentada a la condició tercera no produeixin, en la mesura del possible, vibracions o sorolls molestos per a la resta d’ocupants de l'immoble, o que no afectin la consistència, solidesa o conservació de l'immoble.
· Espaigua, SL, contractarà, al seu càrrec, l’assegurança que cobreixi la responsabilitat civil a tercers per l’activitat que durà a terme a les instal·lacions.
Novè. L’arrendatari, sota la seva responsabilitat i assumint-ne tots els costos, podrà realitzar al local aquelles obres que cregui necessàries per adaptar-lo a l’objecte pactat. Aquestes obres però, no podran modificar l’estructura externa de l’immoble ni afectar la seguretat de l’edifici i sempre es faran prèvia autorització municipal.
Totes aquelles obres realitzades per Espaigua, SL, amb l’autorització de la propietat, quedaran en benefici de l’immoble, de manera que en acabar el lloguer, no en podran demanar cap tipus d’indemnització.
Espaigua, SL, aportarà l’equipament esportiu i d’instal·lació (bombes de cloració...) necessaris pel normal funcionament de l’activitat, equipament que s’endurà quan acabi el present contracte.
Desè. Espaigua, SL, es fa directament i exclusivament responsable, i n'eximeix de tota responsabilitat la propietat, pels danys que pateixin persones, animals, instal·lacions, serveis o coses que hi hagi a l’interior de l’immoble mentre duri l’arrendament.
Donada l'antiguitat, però, de la instal·lació, si a causa d’un motiu d’avaria major en el filtratge de l’aigua, en la caldera o en les bombes d’impulsió, queda paralitzada la instal·lació, el cost de reparació major i urgent anirà a càrrec de la propietat.
Onzè. L'incompliment d'alguna de les condicions pactades al present serà causa immediata de resolució.
Dotzè. A la finalització del contracte Espaigua, SL, haurà de deixar les instal·lacions en l’estat en què les va trobar i lliures de qualsevol material utilitzat per al desenvolupament de l’activitat.
Tretzè. En tot cas, la vigència d’aquest contracte resta supeditada a la possibilitat que, en cas d’emergència per una situació de sequera, des de l’Ajuntament de Solsona, a iniciativa pròpia o seguint les indicacions de l’Agència Catalana de l’Aigua, prohibeixi l’ompliment de piscines. En aquest cas, el present contracte restarà anul·lat, sense que cap de les parts contractants pugui reclamar cap tipus d’indemnització a l’altra.
Catorzè. El present contracte també quedarà sense efectes en cas que l’Ajuntament de Solsona requerís d’aquestes instal·lacions per activitats o serveis diferents de l’objecte d’aquest contracte. Donat aquest cas, l’Ajuntament de Solsona avisarà d’aquestes circumstàncies la part arrendatària abans de l’1 d’abril de cada exercici.
Si, en aquesta data, l’import de les obres costejades per Espaigua, SL, supera les quantitats que la part arrendatària hauria d’haver pagat en concepte d’arrendament, l’Ajuntament de Solsona abonarà a Espaigua, SL, la diferència.
I per a que així consti i en prova de conformitat, signen aquest contracte, per duplicat, però amb un únic efecte, a la ciutat i data al principi assenyalats.»
A proposta del regidor delegat d'Esports,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda aprovar el contingut del contracte esmentat i autoritzar l’alcalde per signar-lo.


CONVENIS
	Expedient 972/2021. Conveni de col·laboració amb el Consell Comarcal del Solsonès en el marc de l'execució de mesures del pacte d'estat en matèria de violència de gènere corresponent als Fons de 2020

	Favorable
	Tipus de votació: unanimitat

	Es dona compte del conveni de col·laboració entre el Consell Comarcal del Solsonès i l'Ajuntament de Solsona en el marc de l'execució de mesures del pacte d'estat en matèria de violència de gènere corresponents als Fons del 2020, i que es transcriu tot seguit:
"Conveni de col·laboració entre el Consell Comarcal del Solsonès i l'Ajuntament de Solsona en el marc de l'execució de mesures del pacte d'estat en matèria de violència de gènere corresponents als Fons del 2020
Reunits,
D’una banda, el senyor Ramon Costa i Guinó, president per delegació del Consell Comarcal del Solsonès, actuant en el seu nom i representació, amb domicili al carrer Dominics 12 de la ciutat de Solsona.
I de l’altra, el Sr. David Rodríguez i González, alcalde i president de l'Ajuntament de Solsona, actuant en el seu nom i representació, amb domicili al carrer Castell, 20 de la ciutat de Solsona.
Les parts es reconeixen mútuament, en la qualitat en que intervenen, la capacitat d’obrar necessària per atorgar aquest conveni i, a aquest efecte,
Manifesten:
El mes de desembre de 2017 els grups parlamentaris estatals, les comunitats autònomes i les entitats locals representades per la FEMP van ratificar el Pacte d’Estat contra la Violència de Gènere. Els Pressupostos Generals de l’Estat recullen una partida per fer front a les mesures incloses en aquest Pacte.
En el marc d’aquest Pacte d’Estat, i d’acord amb els Pressupostos Generals de l’Estat, el Govern espanyol transfereix fons via finalista i directa als ajuntaments per a programes dirigits a l’eradicació de la violència de gènere.
Per a l’execució dels fons de l’any 2019 que l’Estat havia transferit als diferents municipis, el Consell Comarcal del Solsonès va presentar la proposta de cooperació i col·laboració als ajuntaments de la comarca per al desplegament de la campanya “Impensables. Fem impensables les violències masclistes”, la qual s’estructura en diferents eixos en funció del col·lectiu al qual s’adreci, siguin infants i joves, com adults i professionals.
El Reial decret 1023/2020, de 17 de novembre, actualitza les quantitats, els criteris i el procediment de distribució de les transferències per al desenvolupament de competències reservades a les entitats locals en el Pacte d’Estat en matèria de violència de gènere i s’actualitzen els imports transferits als ajuntaments establint una quantitat fixa de 1.000,00 € per ajuntament i una quantitat variable de 0,18 € per habitant.
És per això que les parts,
Acorden:
Primer. Objecte.
a) La col·laboració entre el Consell Comarcal del Solsonès i l’Ajuntament de Solsona per tal de donar continuïtat a l’execució de la campanya “Fem impensables les violències masclistes” amb càrrec als fons que l’Ajuntament ha rebut per al compliment del Pacte d’Estat en matèria de violència de gènere.
b) L’execució dels fons rebuts anirà a càrrec de cada ajuntament i es destinaran a accions de desplegament de la Campanya Impensables amb el suport tècnic i la coordinació del SIAD (Servei d’Informació i Atenció a les Dones) del Consell Comarcal del Solsonès.
c) Que les línies i actuacions prioritàries que es desplegaran amb els fons del 2020 seran les següents:
Per part dels ajuntaments de la comarca:
· “Adona’t. Fem impensables les violències masclistes.”
Accions adreçades a les dones i al seu entorn proper per a la identificació de les violències masclistes.
· Materials amb eines per a la identificació de les violències masclistes i sessions de formació i sensibilització sobre les especificitats de les violències masclistes en l’àmbit rural.
· “Qüestiona’t. Fem impensables les violències masclistes.”
Accions adreçades al col·lectiu de joves, professorat i famílies.
· Activitats de prevenció de violències masclistes per a l’alumnat i professorat de centres de secundària de la comarca i de l’Escola de Capacitació Agrària.
· “Pregunta’t. Fem impensables les violències masclistes.”
Accions adreçades a infants, mestres i famílies amb l’objectiu de donar-los eines de coeducació i prevenció de les violències masclistes.
· Tallers per a les escoles de primària de la comarca. Tallers per a infants per afavorir la reflexió crítica al voltant dels estereotips de gènere i les violències masclistes.
· Material audiovisual per a mestres d’educació infantil i primària sobre estratègies per a la prevenció de les violències masclistes des de la pràctica coeducativa.
· Guia de coeducació i prevenció de violències masclistes per a famílies amb infants de 3 a 12 anys.
Per part del Consell Comarcal, les línies que es desplegaran durant el 2021 a través del finançament inclòs en el contracte programa amb l’Institut Català de les Dones seran les següents:
· “Implica’t. Fem impensables les violències masclistes.”
Accions de formació i sensibilització adreçades a professionals que reforcin el treball en xarxa i que evitin la victimització secundària de les dones en situació de violència masclista.
· “Repensa’t. Fem impensables les violències masclistes.”
Accions adreçades als homes amb la creació de materials específics que els permetin identificar actituds sexistes o violències i alhora plantejar nous models de masculinitat.
Segon. Terminis d’execució i justificació.
a) Execució. El període per a la realització d’actuacions amb càrrec als fons rebuts del 2020 acaba el 30 de juny de 2021.
b) Justificació. Els ajuntaments es comprometen a remetre al Ministeri d’Igualtat, a través dels models corresponents, la documentació justificativa abans del 30 de setembre de 2021.
La documentació a presentar és la següent: un estat d’execució relatiu a la totalitat dels compromisos de crèdits, de les obligacions reconegudes i dels pagaments realitzats, amb càrrec als fons transferits; un informe final referit a les actuacions realitzades per al desenvolupament del Pacte d’Estat en matèria de violència de gènere i un informe descriptiu de l’impacte del desenvolupament del programa en la població beneficiària.
El Consell Comarcal, a través del SIAD, donarà suport als ajuntaments en la justificació dels Fons.
Tercer. Seguiment.
El Consell de Dones del Solsonès, òrgan de participació i consulta en la qual hi ha representació dels diferents ajuntaments de la comarca, de les entitats de dones i dels diferents partits polítics amb representació al Consell Comarcal del Solsonès, realitzarà el seguiment de l’execució de la campanya.
El seguiment i la valoració de la campanya figuraran en l’ordre del dia de les sessions plenàries del Consell de Dones del Solsonès per tal de valorar-ne l’impacte i recollir propostes de continuïtat.
Quart. Vigència del conveni.
La vigència d’aquest conveni s’estableix fins al 30/09/2021, data en què finalitza el període de justificació dels fons de 2020.
Cinquè. Causes d’extinció.
Seran causes d’extinció del conveni el transcurs de la seva vigència, i les previstes per la legislació vigent, inclòs el mutu acord. Si l’extinció és anticipada, l’Ajuntament haurà de fer-se càrrec de la part de les despeses que li corresponguin en relació a les accions executades fins aquell moment.
I per a que consti i en prova de la seva conformitat se signa aquest document, amb data d’inici la de la darrera de les signatures electròniques."
A proposta de la regidora delegada d'Igualtat,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda aprovar el contingut del conveni esmentat i autoritzar l’alcalde per signar-lo.


CULTURA
	Expedient 992/2021. Solsona Patí Club – utilització material

	Favorable
	Tipus de votació: unanimitat

	Vista la sol·licitud presentada i subscrita per Anna Vilaginés i Muntada, representant del Solsona Patí Club, en què demana poder utilitzar deu taules i deu cadires al pavelló vell els dies 15 i 16 de maig per dur a terme el campionat de preselecció per al campionat de Catalunya (província de Lleida) de patinatge artístic;
A proposta de la regidora delegada de Cultura,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda concedir el que sol·licita. 


EDUCACIÓ
	Expedient 1019/2021. Suport a la petició efectuada pel Consell Comarcal del Solsonès al Departament d’Ensenyament de la Generalitat de Catalunya per disposar d’un segon monitor als menjadors escolars de la ZER del Solsonès

	Favorable
	Tipus de votació: unanimitat

	A proposta de la regidora delegada d'Educació,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda donar suport a la petició efectuada pel Consell Comarcal del Solsonès al Departament d’Ensenyament de la Generalitat de Catalunya per disposar d’un segon monitor als menjadors escolars de la ZER del Solsonès, escrit que es transcriu tot seguit, i autoritzar l’alcalde per signar-lo:
«Escrit de suport a la petició efectuada pel Consell Comarcal del Solsonès al Departament d’Ensenyament de la Generalitat de Catalunya per disposar d’un segon monitor als menjadors escolars de la ZER del Solsonès
La Comarca del Solsonès té una extensió de 1.001 km2 i 13.513 habitants al 2020, i un 81% d’aquesta es concentra en el 8% del territori. El 19% de la població restant es dissemina en 960 km2, majoritàriament en masies disperses, sense pràcticament nuclis de població.
En aquest territori hi ha set petites escoles rurals que conformen la ZER del Solsonès (Sant Climenç, de Pinell de Solsonès; Aiguadora, de Navès; La Coma, de La Coma i la Pedra; Freixinet, de Riner; Ardèvol, de Pinós; Lladurs i Llobera). Aquestes petites escoles rurals, que escolaritzen actualment de vuit a 34 alumnes, de tres a 12 anys, suposen un gran valor pel municipi, ja que ajuden a establir gent al territori i representen un fre al despoblament.
La poca quantitat d’alumnes en cada menjador escolar i una xifra global d’alumnes de tots els menjadors també baixa propicia que no sigui econòmicament possible poder disposar de més d’un monitor per a cada centre.
La ràtio de monitoratge no representa cap problema en centres mitjans i grans però en centres molt petits, com són els de la ZER del Solsonès, suposa que amb un sol monitor ja és suficient i es dona cobertura a aquest criteri. Malgrat això, el fet que en un menjador (tenen entre quatre i 23 infants de tres a 12 anys) només hi hagi un sol adult implica un risc molt elevat, ja que en cas de qualsevol incident amb algun alumne o del propi monitor tota la resta d’alumnat queda desatès.
No discutim el criteri d’aplicació de la ràtio de monitors, però sí que trobem necessari que aquesta ràtio s’apliqui sempre garantint un mínim de dos monitors.
Els centres de la ZER del Solsonès tenen les característiques següents:
· Les escoles estan en municipis de menys de 300 habitants.
· L’escola i el menjador escolar en alguns casos no estan al mateix edifici.
· L’equip directiu del centre està format per una sola persona (el director/a del centre).
· L’Ajuntament no disposa de conserge ni personal de suport. En la majoria dels casos, només hi ha una persona administrativa en horari de matí i en un altre edifici, i no sempre a prop de l’escola.
· Molts centres (i patis) no estan tancats.
Durant l’horari de menjador i posterior temps previ al retorn a les aules, una sola persona ha de tenir cura de tots els infants de tres a 12 anys, tenint en compte el següent:
· El monitor ha de preparar, escalfar i servir el menjar i al final recollir el menjador.
· Els infants menors tenen una dependència quant a la ingesta del dinar.
· Alguns infants tenen necessitat d’ajuda per realitzar les tasques d’higiene personal.
· Els ritmes de menjar són molt diferents i mentre uns encara mengen, altres ja estan d’esbarjo.
· Si el monitor/a controla els alumnes que encara dinen, no pot vetllar els que ja estan d’esbarjo a l’exterior, amb el risc que això comporta.
Per tot l’anterior considerem imprescindible que en centres d’aquestes característiques (pocs alumnes i sense cap altre personal al centre/menjador durant els àpats) puguin disposar, com a mínim, de dos monitors.
Per la qual cosa, ens afegim a la petició del Consell Comarcal del Solsonès de demanar que el Departament d’Ensenyament destini els recursos necessaris per poder finançar un monitor/a fix pel servei de menjador escolar de cadascuna de les escoles de la ZER del Solsonès, el segon monitor ja el cobrirà l’empresa adjudicatària del servei de menjador.»


GOVERNACIÓ
	Expedient 969/2021. Concessió de gual 

	Favorable
	Tipus de votació: unanimitat

	Vista la sol·licitud de llicència per col·locar un gual, de tres metres, a la part del darrere d’un habitatge;
Vist el que disposa l’article 6 de l’ordenança municipal núm. 14 que regula el preu públic per l’entrada de vehicles a través de voreres;
Vist l’informe 255/2021 emès per la Policia Local i a proposta de l'alcalde,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda:
1. Concedir el gual, un cop pagats els drets corresponents. Es recorda al sol·licitant que els garatges i els aparcaments de vehicles amb una superfície superior a 100 m2 estan obligats a tramitar llicència d’activitats segons el Decret 143/2003, de 10 de juny.
2. Comunicar al sol·licitant que l'Ajuntament pintarà l'espai del gual per reforçar la prohibició de l'estacionament.


	Expedient 1010/2021. Concessió de gual 

	Favorable
	Tipus de votació: unanimitat

	Vista la sol·licitud presentada i subscrita per Solsonès Business, SL, amb NIF núm. B42936427, en què demana llicència per col·locar un gual, de cinc metres;
Vist el que disposa l’article 6 de l’ordenança municipal núm. 14 que regula el preu públic per l’entrada de vehicles a través de voreres;
Vist l’informe 275/2021 emès per la Policia Local i a proposta de l'alcalde,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda:
1. Concedir el gual, un cop pagats els drets corresponents. Es recorda al sol·licitant que els garatges i els aparcaments de vehicles amb una superfície superior a 100 m2 estan obligats a tramitar llicència d’activitats segons el Decret 143/2003, de 10 de juny. 
2. Aquest gual tindrà limitació horària, de 9.00 a 21.00 hores, de dilluns a dissabte, per tal que permeti l'estacionament als veïns de la zona durant la nit i els diumenges.
3. Comunicar al sol·licitant que l'Ajuntament pintarà l'espai del gual per reforçar la prohibició de l'estacionament.


	Expedient 699/2021. Ocupació de la via pública amb taules i cadires, estiu 2021 

	Favorable
	Tipus de votació: unanimitat

	Vista la sol·licitud de permís per ocupar la via pública amb taules i cadires;
Vist que, passat un any des de la declaració de l’emergència sanitària provocada per la COVID-19 i la conseqüent crisi socioeconòmica, es pot constatar que no s’ha donat fi a la pandèmia i a les mesures adoptades per pal·liar el contagi, pel que es preveu que les repercussions s'estenguin durant tot l’any 2021;
Vist que la restauració és un dels sectors més afectat, i que actualment segueix amb moltes limitacions per a la seva obertura i que aquesta s’ha d’adaptar al Pla sectorial de la restauració aprovat pel Comitè de Direcció del Pla d’actuació del PROCICAT i la Resolució SLT/716/2021, de 12 de març, per la qual es prorroguen i es modifiquen les mesures en matèria de salut pública per a la contenció del brot epidèmic de la pandèmia de COVID-19 al territori de Catalunya;
Vist que, en la sessió plenària del dia 25 de març de 2021, entre d‘altres mesures, s’aprovà l‘exempció del pagament de les taxes d‘ocupació de la via pública a les taules i cadires dels establiments de restauració durant tot l‘any 2021;
Vista la proposta redactada per la Policia Local i els Serveis Tècnics Municipals i a proposta de l'alcalde,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda:
Primer. Concedir a la sol·licitant autorització per a la instal·lació de vuit taules i quatre cadires per taula, havent de complir les mesures que s’especifiquen a l’apartat 14, de la Resolució SLT/716/2021, de 12 de març, i seguint les indicacions de la Policia Local.
Els establiments d'hostaleria i restauració poden obrir amb subjecció a les condicions següents:
· El consum s'ha de realitzar sempre a la taula.
· En l'interior, l'aforament es limita al 30% de l'autoritzat i s'ha garantir una distància mínima degudament senyalitzada de dos metres entre comensals de taules o agrupacions de taules diferents. S'ha de garantir la ventilació de l'espai mitjançant ventilació natural o altres sistemes de ventilació.
· A les terrasses s'ha de garantir una distància mínima degudament senyalitzada de dos metres entre comensals de taules o grups de taules diferents.
· Es limita a quatre el nombre màxim de comensals per taula o agrupació de taules, llevat que pertanyin a la bombolla de convivència.
· S'ha de garantir la distància d'un metre entre persones d'una mateixa taula, excepte per a persones que pertanyin a la bombolla de convivència. El tipus i mida de taula han de permetre que es garanteixin aquestes distàncies.
· S'han de complir sempre totes les indicacions del Pla sectorial de la restauració aprovat pel Comitè de Direcció del Pla d'actuació del PROCICAT.
Segon. L'horari de la terrassa ve donat per la normativa fixada pel Departament de Salut (en aquests moments, de les 07.30 a les 23.00 hores). A mesura que el Departament de Salut flexibilitzi la normativa, els horaris s'adequaran a la mateixa. De tota manera, en cap cas podran excedir dels permesos a l’Ordenança municipal reguladora de l’ocupació temporal de la via pública mitjançant terrasses, que són: l’horari màxim d’ocupació de diumenge a dijous finalitzarà a les 01.00 hores, i els divendres, dissabtes i vigílies de festius finalitzarà a les 02.00 hores.
Tercer. Comunicar a la sol·licitant que, en funció de la problemàtica que pugui generar l’ocupació de l’espai a la via pública, l’Ajuntament podrà revisar el nombre de taules autoritzades i la distribució de les mateixes.
Quart. Comunicar a la sol·licitant que l’autorització també queda condicionada al compliment dels condicionants següents:
· Tots els elements que pertanyin a una mateixa autorització i/o establiment estaran realitzats amb material del mateix color, disseny i textura. Cap element pot estar ancorat al paviment. El conjunt de mobiliari instal·lat haurà d’harmonitzar entre si i amb l’entorn. No es permetrà la instal·lació de mobiliari de publicitat. Totes les instal·lacions i complements han de ser desmuntables.
· No s’admet la delimitació de l’espai amb tanques, jardineres o elements similars, excepte en els casos de carrers amb trànsit de vehicles quan s’ocupi la zona d’aparcaments d’aquests, entenent més com una protecció per als clients més que una delimitació.
· A requeriment de l’Ajuntament, i sempre que concorrin raons d’interès públic (fires, dies de mercat, o altres que es considerin necessaris per a l'interès públic...), el titular de la llicència queda obligat a retirar la terrassa i deixar lliure l’espai públic ocupat.
· La titular de la llicència queda obligada a vetllar pel control de les molèsties generades per l’activitat a la terrassa, en especial pel que fa al soroll.
· No es permet cap font d’emissió de música i soroll, entre d’altres (aparells de TV, reproductors de música o similars).
Cinquè. L’incompliment de les mesures detallades en els punts anteriors implicarà sancions i suposarà la retirada immediata de l’autorització per ocupar la via pública.
Sisè. Es comunica també a la sol·licitant l'exempció del pagament de les taxes d’ocupació de la via pública de taules i cadires dels establiments de restauració durant tot l’any 2021.
Setè. Cal entendre que aquestes autoritzacions d’ocupació de la via pública amb taules i cadires venen condicionades per l’actual crisi sanitària i, per tant, es corresponen amb circumstàncies d’excepcionalitat, per la qual cosa, una vegada recuperada la normalitat, es tornarà a la situació d’anys anteriors.
Vuitè. En tot cas, aquesta autorització resta condicionada a la normativa que, en qualsevol moment, es pugui aprovar tant a nivell estatal com autonòmic pel que fa a la crisi sanitària.


	Expedient 998/2021. Ocupació de la via pública amb taules i cadires, estiu 2021 

	Desfavorable
	Tipus de votació: unanimitat

	Vista la sol·licitud de permís per ocupar la via pública amb taules i cadires;
Vist que en aquesta adreça hi ha un deute pendent de pagament;
A proposta del regidor delegat d'Hisenda i de l'alcalde,
La Junta de Govern Local, en virtut de les facultats que té delegades per decret d'Alcaldia 209/2019, de 7 de juliol, i per unanimitat dels assistents, acorda comunicar al sol·licitant que no es pot atendre la seva demanda fins que no es liquidi el deute que hi ha pendent amb l'Ajuntament de Solsona.


	Expedient 999/2021. Agrupament d'Esplai Riallera de Solsona – utilització via públic

	Favorable
	Tipus de votació: unanimitat

	Vista la sol·licitud presentada i subscrita per l'Agrupament d'Esplai Riallera de Solsona, en què demana autorització per col·locar una parada el dia 15 de maig, de les 17.00 a les 19.00 hores, a la sortida del portal del Castell, per poder vendre berenars i samarretes amb l'objectiu de recaptar dinars per la ruta programada d'aquest any:
A proposta de l'alcalde i de la regidora delegada de Cultura,
La Junta de Govern Local, en virtut de les facultats que té delegades per decret d'Alcaldia 209/2019, de 7 de juliol, i per unanimitat dels assistents, acorda concedir el que sol·licita i comunicar al sol·licitant que l'organització serà la responsable del compliment de les normes de seguretat higièniques i distanciament social. Pel que fa a la instal·lació de la parada, s'haurà de muntar seguint les indicacions de la Policia Local. Aquesta autorització no permet la venda de productes alimentaris.


	Expedient 1012/2021. Instal·lació d'un aparcament mòbil de bicicletes

	Favorable
	Tipus de votació: unanimitat

	Vista la sol·licitud d’autorització per posar, durant l'horari d'obertura de l'establiment, un aparcament mòbil de bicicletes, que forma part de la ruta ciclista "La Ruta Tour Du Lord", ja que l'establiment és un punt de destinació d'aquesta ruta;
Vist que els establiments que hi ha a banda i banda del seu local no tenen inconvenient en què la sol·licitant pugui col·locar durant l'horari d'obertura de l'establiment aquest aparcament mòbil de bicicletes;
Vist l'informe 276/2021 emès per la Policia Local i a proposta de l'alcalde,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda concedir l'autorització sol·licitada. 


HISENDA
	Expedient 1967/2020. Modificació de la inscripció de la central hidroelèctrica de Molí de Foix i reconeixement del canvi de subgrup retributiu i reclamació de les liquidacions

	Favorable
	Tipus de votació: unanimitat

	Vist que el Ministeri per a la Transició Ecològica i el Repte Demogràfic ha acceptat la petició de modificació de la inscripció de la central hidroelèctrica Molí de Foix i reconeix el canvi de subgrup retributiu, així com el dret a cobrar les quantitats pendents del règim retributiu específic dels anys 2016 a 2018 (núm. expedient MOD_ERX-161247-E_1);
Vist que les quantitats reclamades s’aproximen als 50.000,00 €;
Vist que cal realitzar els tràmits per poder cobrar aquestes quantitats;
A proposta del regidor delegat d'Hisenda,
La Junta de Govern Local, en virtut de les facultats que té delegades per decret d'Alcaldia 209/2019, de 7 de juliol, i per unanimitat dels assistents, acorda iniciar els tràmits amb el representant del mercat (companyia Nexus) per tal d’informar-lo de la resolució rebuda i per tal que pugui fer el seguiment amb la Comissió Nacional dels Mercats i la Competència, l’encarregada d’efectuar les liquidacions del règim retributiu específic que l’Ajuntament de Solsona ha de cobrar.


	Expedient 967/2021. Aprovació del padró fiscal de la taxa per ocupació de terrenys d'ús públic amb taules i cadires amb finalitat lucrativa, primer trimestre 2021

	Desfavorable
	Tipus de votació: unanimitat

	Atès que ha estat confeccionat el padró de la taxa per ocupació de la via pública amb taules i cadires del primer trimestre de l’any 2021;
Atès que el dia 25 de març de 2021, el Ple de l'Ajuntament de Solsona, acordà l'exempció del pagament de les taxes d'ocupació de la via pública de les taules i cadires dels establiments de restauració durant tot l'any 2021;
A proposta del regidor delegat d’Hisenda,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents acorda no posar a cobrament el padró fiscal de la taxa per ocupació de la via pública amb taules i cadires del primer trimestre de l’any 2021.


	Expedient 1003/2021. Aprovació dels padrons fiscals corresponents al 1r trimestre de 2021 – Taxa de distribució aigua, recollida escombraries i clavegueram

	Favorable
	Tipus de votació: unanimitat

	Atès que han estat confeccionats els padrons de la taxa per distribució d’aigua, la taxa per recollida d’escombraries i la taxa de clavegueram del primer trimestre de l’any 2021;
A proposta del regidor delegat d’Hisenda,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents:
1. Aprovar els padrons fiscals corresponents al primer trimestre de l’any 2021 que inclou la taxa per distribució d’aigua, la taxa per recollida d’escombraries i la taxa de clavegueram.
2. Determinar com a període voluntari de cobrament per a les taxes esmentades des del primer de juny de 2021 fins al 2 d’agost de 2021, ambdós inclosos.
3. Publicar al tauler d’anuncis i al BOP l’edicte corresponent perquè es puguin deduir les reclamacions que es creguin convenients i a l’efecte de notificació col·lectiva.


	Expedient 231/2021. Certificació núm. 1 – Reforma de local per ubicar-hi el tanatori municipal de Solsona (lot 1)

	Favorable
	Tipus de votació: unanimitat

	Vist l’informe favorable emès pels Serveis Tècnics Municipals, de data 10 de maig de 2021, en relació a la certificació núm. 1 de l’obra "Reforma de local per ubicar-hi el tanatori municipal de Solsona (lot 1)", amb les referències que tot seguit es detallen:
Títol de l’obra: Reforma de local per ubicar-hi el tanatori municipal de Solsona (lot 1)
Import total adjudicat amb IVA inclòs: 1.050.236,22 €
Empresa adjudicatària: Excavacions Vilà Vila, SA, amb CIF núm. A59105486
Tècnic director de l’obra: Anna Grau i Riu
Import de les obres executades anteriorment: 0
Import de la primera certificació de l’obra: 63.127,89 €
Import total certificat: 63.127,89 €;
En base als fets exposats i a proposta del regidor delegat d'Hisenda,
La Junta de Govern Local, en virtut de les facultats que té delegades per decret d'Alcaldia 209/2019, de 7 de juliol, i per unanimitat dels assistents, acorda aprovar la certificació núm. 1 de l’obra "Reforma de local per ubicar-hi el tanatori municipal de Solsona (lot 1)", que ascendeix a l’import de 63.127,89 €, i que s’haurà d’abonar a l’empresa adjudicatària, Excavacions Vilà Vila, SA, amb CIF núm. A59105486.


MEDI AMBIENT
	Expedient 1018/2021. Manifest d’alcaldes de l’Alt Urgell, la Noguera, la Segarra, el Solsonès, l’ADF del Mig Segre, l’ADF del Baix Alt Urgell i ASAJA Lleida per exigir la permanència de la base d'helicòpters bombarders de prevenció d’incendis forestals de Tiurana en la campanya forestal de 2021

	Favorable
	Tipus de votació: unanimitat

	Es dóna compte del manifest d’alcaldes de l’Alt Urgell, la Noguera, la Segarra, el Solsonès, l’ADF del Mig Segre, l’ADF del Baix Alt Urgell i ASAJA Lleida per exigir la permanència de la base d'helicòpters bombarders de prevenció d’incendis forestals de Tiurana en la campanya forestal de 2021, i que es transcriu tot seguit:
"Alcaldes de l’Alt Urgell, la Noguera, la Segarra, el Solsonès, l’ADF del Mig Segre, l’ADF del Baix Alt Urgell i ASAJA Lleida acorden manifestar el seu suport per exigir a la Direcció General de Prevenció, Extinció d’Incendis i Salvaments del Departament d’Interior de la Generalitat de Catalunya, la permanència de la base operativa de mitjans aeris d’helicòpters bombarders de Tiurana durant la campanya forestal de 2021.
Aquesta zona és altament vulnerable i amb altes probabilitats de patir un gran incendi forestal (GIF). Poden cremar-se 20.000 ha en 12 hores. Això no ho podem permetre. Per això som aquí.
Som a Catalunya, un país de clima mediterrani i amb molta massa forestal. Som del món rural. Som de l'interior del país. Som els que cuidem el territori de veritat.
La zona en la qual ens trobem abasta una superfície total d'unes 200.000 ha de massa forestal, superfície més que suficient per justificar la necessitat de mantenir la base d'helicòpters.
Durant les temporades d'estiu, els incendis desperten l'alarma social a causa de la sequera i de les altes temperatures, les quals eleven exponencialment el risc de patir un gran incendi forestal (GIF). A conseqüència d'aquest temps de sequera i altes temperatures, tota la població vivim amb una angoixa constant pel perill d'un possible gran incendi forestal (GIF).
No hi ha hagut estiu sense incendis. Segons les dades de la Direcció General d'Ecosistemes Forestals i Gestió del Medi (dades de l'any 1986 fins a l'any 2020), el 99% d'incendis succeïts en aquesta zona s'han pogut apagar de forma immediata gràcies a l'assistència de l'helicòpter bombarder de l'heliport de Tiurana.
No hem oblidat els grans incendis que han patit les nostres comarques amb milers d’hectàrees calcinades, com al Solsonès, l’any 1998, amb 9.642,27 ha, a la Noguera, l’any 1994 amb 2.581,90 ha, i a la Segarra, l’any 1998 amb 2.309,57 ha. Van ser incendis d’altíssima gravetat, amb desallotjaments de persones, greus efectes ecològics, pèrdua de la biodiversitat, pèrdues de béns, milers d’hectàrees calcinades i amb repercussions socials i econòmiques. Això no pot tornar a passar.
El fet de disposar de la base operativa de mitjans aeris d'helicòpters bombarders a Tiurana durant aquests darrers nou anys, al costat de la gran làmina d'aigua del pantà de Rialb, i autoritzada pel Departament d'Interior per ser un enclavament geogràfic estratègic de control i prevenció, i com a zona amb gran probabilitat de patir un incendi forestal, d'acord amb les previsions del Cos de Bombers, és evident que ha suposat un control total en l'extinció, la freqüència i la intensitat dels incendis que han patit les nostres comarques cada estiu, en comparativa en anys anteriors, la qual cosa ha evitat la propagació d'un gran incendi forestal (GIF). Disposar de mitjans aeris ha aportat seguretat a la campanya forestal i ha unificat en una sola acció les tasques de vigilància i extinció.
La base operativa de mitjans aeris d’helicòpters bombarders a Tiurana està planificada dins del Pla Director Urbanístic de l’embassament de Rialb, aprovat definitivament pel conseller del Departament de Territori i Sostenibilitat. No pot ser que la mateixa Administració es contradigui.
Sabem que continuarà havent-hi incendis cada temporada, però no en sabem la magnitud. Què passarà aquest estiu?
Per totes aquestes raons, alcaldes de l’Alt Urgell, la Noguera, la Segarra, el Solsonès, l’A.D.F del Mig Segre, l’ADF Baix Alt Urgell i ASAJA Lleida manifesten el seu suport en exigir la continuïtat de la permanència de la base d'helicòpters bombarders de prevenció d’incendis forestals a Tiurana per la campanya de 2021."
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda adherir-se al manifest esmentat i autoritzar l’alcalde per signar-lo.


PERSONAL
	Expedient 1004/2021. Contractació coordinador/a activitats estiu 2021

	Favorable
	Tipus de votació: unanimitat

	Vist que és necessari contractar una persona per organitzar i gestionar les activitats per als infants durant l’estiu de 2021;
Vist que per decret d’Alcaldia 176/2020, de 15 de juny, s’acordà contractar Sònia Serra i Codina, primera aspirant de la convocatòria de monitors 2020, que va acreditar la titulació de Director de Lleure, necessària per exercir el càrrec de coordinadora de les activitats estiu 2020;
Vist que des del passat 14 de març de 2020 el Govern d’Espanya, a l’empara del que disposa l'article quart, apartats b) i d), de la Llei orgànica 4/1981, d'1 de juny, dels estats d'alarma, excepció i setge, va declarar l'estat d'alarma per tal d'afrontar la situació d'emergència sanitària provocada pel coronavirus COVID-19 i que durant aquest estiu encara serà necessari realitzar les activitats aplicant mesures sanitàries pel control de la pandèmia;
Atès que Sònia Serra i Codina ja disposa dels coneixements per realitzar la coordinació de les activitats aplicant les mesures Covid que exigeix la situació actual;
Vist l’informe emès pel tècnic d’Esports i a proposta del regidor delegat d'Esports i de l'alcalde,
La Junta de Govern Local, en virtut de les facultats que té delegades per decret de l'Alcaldia 209/2019, de 7 de juliol, i per unanimitat dels assistents, acorda contractar Sònia Serra i Codina a partir del dia 1 de juny i fins el dia 31 d'agost de 2021 per ocupar el lloc de coordinadora de les activitats per als infants durant l'estiu de 2021, grup C1, mitjançant un contracte laboral temporal a temps parcial (20 hores setmanals), de l’1 al 23 de juny, de les 9.00 a les 13.00 hores, i a partir del 25 de juny al 31 d’agost, de les 9.00 a les 14.00 hores i la resta de l’horari a distribuir a la tarda segons les necessitats del servei. 


URBANISME
	Expedient 547/2021. Llicència urbanística – realització d’un nou tram de línia de baixa tensió connectat a una línia existent per a l’electrificació del Centre d’Acollida d’Animals de Solsona

	Favorable
	Tipus de votació: unanimitat

	Vista la sol·licitud presentada i subscrita per Josep Tristany i Casals, representant de Cardener Distribució Elèctrica, SLU, amb NIF núm. B25814724, en què demana llicència d'obres per la realització d’un nou tram de 126 m de línia de baixa tensió connectat a una línia existent, per a l’electrificació del Centre d’Acollida d’Animals de Solsona;
Vist l'informe favorable emès pels Serveis Tècnics Municipals i a proposta de l’alcalde i de la regidora d’urbanisme,
La Junta de Govern Local, en virtut de les facultats que té delegades per decret d’Alcaldia 209/2019, de 7 de juliol, i per unanimitat dels assistents, acorda:
1. Aprovar prèviament el Projecte d’actuació específica per a la realització d’un nou tram de 126 m de línia de baixa tensió connectat a una línia existent, per a l’electrificació del Centre d’Acollida d’Animals de Solsona, amb els condicionants recollits en els informes tècnics i sectorials que es recullen a continuació:
· Informe Serveis Tècnics Municipals
· La línia de subministrament de baixa tensió que surti des del darrer suport fins a l’edificació, ha de ser soterrada.
· Cal restaurar adequadament el terreny afectat per la instal·lació dels suports, especialment en el contorn de les bases dels suports.
· En el cas de descobriment de restes arqueològiques i/o paleontològiques durant l’execució d’aquesta part del projecte, s’haurà d’aplicar el que disposen l’article 51 de la Llei 9/1993, de 30 de setembre, del patrimoni cultural català i l’article 22 del Decret 778/2022, de 5 de març, del Reglament de protecció del patrimoni arqueològic i paleontològic, que regula els descobriments per atzar d’aquests tipus de restes.
· Cal establir mesures en la instal·lació amb l’objecte de protegir l’avifauna.
· Institut Cartogràfic i Geològic de Catalunya (ICGC.URB-0197/21)
· Afectació al Patrimoni geològic i paleontològic.
L’àmbit de l’actuació projectada no s’inclou en cap espai d’interès geològic,           segons consten delimitats a l’Inventari d’Espais d’Interès Geològic de Catalunya del Departament de Territori i Sostenibilitat.
· Riscos geològics.
La documentació que acompanya la sol·licitud no inclou informació sobre els riscos geològics.
Això no obstant, i tenint en compte l’abast i l’objecte de l’actuació proposada, així com la seva ubicació des del punt de vista geològic i geomorfològic, no es considera necessària l’elaboració d’un estudi complementari en relació els riscos geològics.
Tot i això, com a recomanacions generals caldria:
· Prendre les mesures adequades durant i posteriorment a l’execució d’excavacions o talussos per evitar el desenvolupament d’inestabilitats.
· Evitar les fonamentacions sobre terraplens o rebliments antròpics preexistents. Usualment, no solen ser aptes per a fonamentar estructures, i es poden generar assentaments diferencials importants en ser sotmesos a càrregues.
· Advertiments tècnics
En cas d’efectuar-se excavacions o moviments de terra, si aparegués qualsevol resta paleontològica caldrà atendre’s al que disposa la Llei 9/1993, de 30 de setembre, del patrimoni cultural català i el Decret 78/2002 de 5 de març, del Reglament de protecció del patrimoni arqueològic i paleontològic.
2. Trametre l’expedient a la Comissió Territorial d’Urbanisme de la Catalunya Central per a la seva aprovació definitiva.

	

	


VARIS
	Expedient 984/2021. Instituto Nacional de Estadística – Enquesta de Població Activa (EPA)

	Favorable
	Tipus de votació: unanimitat

	L'alcalde dona compte de l'escrit tramès per l'Instituto Nacional de Estadística (INE) en què s'informa que diversos habitatges de Solsona han estat escollits per participar a l'Enquesta de Població Activa (EPA). L'EPA és una operació estadística dissenyada amb l'objectiu fonamental d'obtenir informació per a l'estudi i seguiment de la força de treball i de les seves diverses categories (ocupats i aturats), així com de la població aliena al mercat laboral (inactius).


El president aixeca la sessió, de la qual, com a secretària actal., estenc aquesta acta.

Vist i plau
La secretària actal.
El president

